《寒食与木虚登屴崱峰遂饯公衡》
明代·郑善夫

绝顶天风云乱飞，海门高浪近春衣。
霸图王气东南尽，尧韭秦花天汉稀。
此地赏心唯汝共，万方愁目欲何依。
要知寒食山中意，萍叶江湖几是非。

作者简介：（1485—1523）福建闽县人，字继之，号少谷。弘治十八年进士。授户部主事，榷税浒墅。愤嬖幸用事，弃官归。正德中，起礼部主事，进员外郎。谏南巡，受廷杖，力请归。嘉靖初，以荐起为南京吏部郎中，途中病死。工画善诗。有《少谷集》、《经世要谈》。